2010. aasta juunis valmis Eesti-Läti tulevikukoostöö  raport, mida esitleti ning arutati 11. juunil Riias toimunud Eesti Vabariigi peaminister Andrus Ansipi ja Läti Vabariigi peaminister Valdis Dombrovskise kohtumisel.    Raporti tellisid peaministrid 2009.a septembris eesmärgiga saada avaram ülevaade kahe riigi koostööpotentsiaalist ning konkreetsed ettepanekud tulevasteks tegevusteks. Raporti koostajateks valiti sõltumatud raportöörid kummastki riigist - Anvar Samost Eesti poolelt ja Andris Razāns Läti poolelt.    Raport koosneb neljast  osast, millest esimene annab ülevaate Läti ja Eesti suhetest minevikus ja olevikus. Teine osa toob konkreetsed ettepanekud naaberriikide suuremaks lähendamiseks ning kolmas keskendub toodud ettepanekute praktilisele ellurakendamisele. Raporti viimane osa esitab visiooni Läti ja Eesti regioonist aastal 2020.    Eesti peamisteks huvideks raporti elluviimisel on Eesti valitsusjuhi hinnangul eelkõige inimestevahelised suhted. Muu hulgas tähendab see piiriäärsete alade tihedamat integreerimist, näiteks  nende alade välja pakkumist ühise turismipiirkonnana, kuid ka piirialadel kutseõppe ühist planeerimist. Samas on Eesti jaoks oluline ka piiriülese infrastruktuuri arendamine, transpordi vallas tähendaks see nii vanade piiriületusteede korda tegemist kui ka Rail Baltica projektiga edasi liikumist.    Raport on laiapõhjalise arutelu aluseks nii Läti-Eesti suhete teemal laiemalt kui konkreetsete koostööprioriteetide määramisel. Selleks, et kaasata koostöösse valitsusväliseid organisatsioone ning viia  arutelu laiemale pinnale korraldati 10. detsembril 2010 Eesti-Läti tulevikukoostöö konverents. Konverentsi eesmärk oli leida raporti ideedele väljendus juba konkreetsemates koostööprojektides.    Raportiga saab tutvuda  siin (pdf).